Diari Oficial de la Generalitat Valenciana


Sumari del DOGV 2684, del 08-02-1996 (1996/837435)

DECRET 17/1996, de 5 de febrer, del Govern Valencià, pel qual s'inclou el servei d'allotjament i manutenció a l'Institut de Formació Professional Costa del Azahar, de Castelló de la Plana, en la relació de serveis susceptibles de ser retribuïts mitjançant preus públics i s'estableixen les quanties que ha de percebre la Conselleria de Cultura, Educació i Ciència per la prestació.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/1996/02/05/17/dof/vci/html**

### Dades del document

Número de DOGV
:   2684

Data del DOGV
:   08-02-1996

Secció del DOGV
:   DISPOSICIONS GENERALS

Número del document
:   1996/837435


Data del document
:   05-02-1996

Organisme emissor
:   Conselleria d'Economia i Hisenda

Tipus de document
:   Decret

Anàlisi jurídica

DECRET 17/1996, de 5 de febrer, del Govern Valencià, pel qual s'inclou el servei d'allotjament i manutenció a l'Institut de Formació Professional Costa del Azahar, de Castelló de la Plana, en la relació de serveis susceptibles de ser retribuïts mitjançant preus públics i s'estableixen les quanties que ha de percebre la Conselleria de Cultura, Educació i Ciència per la prestació.   
El Decret 73/1991, de 13 de maig, del Govern Valencià, estableix la regulació dels preus públics i el procediment de fixació i aprovació de les quanties que tenen i disposa, en l'article 3.1, que el Govern Valencià establirà la relació de béns, serveis i activitats susceptibles de ser retribuïts mitjançant preus públics. En compliment d'aquest precepte, mitjançant els decrets 227/1991, de 9 de desembre, i 159/1992, de 28 de setembre, del Govern Valencià, es va aprovar i es va ampliar aquesta relació, però en cap d'aquests dos decrets no figura el preu públic per la prestació dels serveis de manutenció i allotjament a l'Institut de Formació Professional Costa del Azahar, de Castelló de la Plana. Cal, per tant, l'aprovació pel Govern Valencià de l'activitat susceptible de preu públic.  
D'acord amb això, i després de l'elaboració de la memòria econòmico-financera, de la qual es desprèn que els preus proposats no cobreixen el cost dels serveis i, a la vista de l'informe emés per la Conselleria d'Economia i Hisenda, cal l'aprovació dels imports dels preus públics esmentats.  
Per tot això, d'acord amb el que disposa l'article 3 del Decret 73/1991, de 13 de maig, del Govern Valencià, a proposta conjunta dels consellers de Cultura, Educació i Ciència i d'Economia i Hisenda, i amb la deliberació prèvia del Govern Valencià, en la reunió del dia 5 de febrer de 1996,  
DECRETE  
Article 1  
S'aprova la inclusió en la relació de béns, serveis i activitats susceptibles de ser retribuïts mitjançant preus, en l'apartat corresponent a la Conselleria de Cultura, Educació i Ciència, com a activitat subjecta a preu públic, la prestació dels serveis d'allotjament i manutenció a l'Institut de Formació Professional Costa del Azahar, de Castelló de la Plana.  
Article 2  
S'aproven les quanties dels preus públics per la prestació del servei d'allotjament i manutenció a l'Institut de Formació Professional Costa del Azahar, de Castelló de la Plana, que percebrà la Conselleria de Cultura, Educació i Ciència i que s'inclouen en els annexos d'aquest decret.  
Article 3  
Es consideraran usuaris dels serveis d'allotjament i manutenció de l'Institut de Formació Professional Costa del Azahar els alumnes interns d'aquest centre.  
Article 4  
Els usuaris dels serveis a què es refereix aquest decret pagaran, en concepte de manutenció i allotjament, les quanties que figuren en l'annex I.  
Article 5  
Tindran exempció del pagament de les quanties que es fixen en aquest decret:  
1. L'alumnat que ocupe llocs escolars en règim d'internat a l'Institut de Formació Professional Costa del Azahar que hi haja accedit per mitjà de les convocatòries de llocs escolars per a cada curs acadèmic i que es trobe dins els mòduls de renda fixats en l'annex II.  
2. Els alumnes de FP II del centre que col·laboren voluntàriament en les tasques de vigilància i atenció de l'internat.  
Article 6  
Els alumnes interns la renda dels quals supere la que s'estableix en els mòduls de gratuïtat fixats en l'annex II pagaran, en concepte d'allotjament i manutenció, les quanties fixades en l'annex.  
Article 7  
El pagament dels serveis a què es refereix aquest decret s'efectuarà de bestreta d'acord amb l'article 4 del Decret 73/1991, de 13 de maig, del Govern Valencià, pel qual es regulen amb caràcter general els preus públics.  
Article 8  
El pagament dels preus públics d'allotjament i manutenció es fraccionarà en tres terminis, que seran els següents:  
- El primer termini, en el moment de fer efectiva la matrícula.  
- El segon, en la primera quinzena del mes de gener.  
- El tercer, en la primera quinzena del mes de març.  
L'alumne que siga donat de baixa en el centre no pagarà el termini o terminis pendents de pagament, però la baixa no donarà dret a la devolució de les quanties ja pagades.  
Article 9  
La falta de pagament dels preus públics que regula aquest decret tindrà com a conseqüència la utilització del procediment administratiu de constrenyiment, d'acord amb l'article 6 del Decret 73/1991, de 13 de maig, del Govern Valencià, pel qual es regulen amb caràcter general els preus públics.  
Article 10  
A fi de conèixer la variació de la situació econòmica dels alumnes seleccionats per la convocatòria de llocs escolars de l'Institut de Formació Professional Costa del Azahar, anualment s'exigirà la justificació de la renda anual de la unitat familiar corresponent a l'exercici immediatament anterior.  
DISPOSICIONS FINALS  
Primera  
Es faculta el conseller de Cultura, Educació i Ciència perquè dicte les disposicions necessàries per al desenvolupament i aplicació d'aquest decret.  
Segona  
Aquest decret entrarà en vigor l'endemà de publicar-lo en el Diari Oficial de la Generalitat Valenciana.  
València, 5 de febrer de 1996.  
El president de la Generalitat Valenciana,  
EDUARDO ZAPLANA HERNáNDEZ-SORO  
El conseller d'Economia i Hisenda,  
JOSÉ LUIS OLIVAS MARTíNEZ  
El conseller de Cultura, Educació i Ciència,  
FERNANDO VILLALONGA CAMPOS  
ANNEX I  
Preus que cobrarà la Conselleria de Cultura, Educació y Ciència per la prestació del servei de manutenció i allotjament a l'Institut de Formació Professional Costa del Azahar, de Castelló de la Plana:  
Servei prestat PTA/persona/dia  
1. Pensió completa 1.265  
2. Dinar 385  
3. Desdejuni 175  
ANNEX II  
Mòduls de renda dintre dels quals els alumnes interns estaran exempts del pagament dels preus públics fixats en aquest decret:  
Mòduls  
Famílies d'1 membre computable, fins 830.000 PTA  
« 2 membres computables, fins 1.374.000 PTA  
« 3 « « « 1.854.000 PTA  
« 4 « « « 2.285.000 PTA  
« 5 « « « 2.560.000 PTA  
« 6 « « « 2.824.000 PTA  
« 7 « « « 3.077.000 PTA  
« 8 « « « 3.325.000 PTA  
A partir del vuitè membre s'afegiran 250.000 PTA per cada nou membre computable.  
Els alumnes interns la renda del quals excedesca aquests mòduls pagaran les següents quanties:  
Aquells que superen fins en 549.000 PTA 15.000 PTA  
De 549.001 a 615.000 PTA 57.915 PTA  
De 615.001 a 715.000 PTA 86.810 PTA  
De 715.001 a 815.000 PTA 115.830 PTA  
Més de 815.000 PTA 189.680 PTA


Còpia Permalink ELI